Árið fer af stað af krafti í Fjallafélaginu . Aðsóknin er frábær enda varð uppselt í prógrammið strax eftir fyrstu gönguna þar sem hámarksfjölda ( 70 ) var náð . 23 fjölbreyttar göngur eru á dagskránni . Mætingin hefur verið frábær og voru 51 mættir í fyrstu gönguna á Helgafell í Hafnarfirði og 53 í gönguna á Dýjadalshnúk sem farin var laugardagnn 4. febrúar . Það voru hlýindi enn einn daginn þegar lagt var í hann á Dýjadalsnhúk upp úr Miðdal . Það gekk úrkomuskellur yfir akkúrat þegar lagt var í hann ... hressandi byrjun ! Annars ágætt veður á uppleiðinni , þurrt en frekar hvasst úr suðaustri . Kerlingargil á vinstri hönd ; best að fara ekki nálægt brúninni því þar er langt ofan í gilbotn ! Í nestispásunni tóku fararstjórarnir Haraldur og Örvar stuttan fróðleiksfyrirlestur um notkun hálkugadda og jöklabrodda / ísaxa . Mikilvægt er að hafa í huga hvernig öryggisbúnaður er hentugastur við hvaða aðstæður . Nú þegar stærri hópar sem og einstaklingar eru að ganga á fjöll að vetrarlagi er mikilvægt að kunna að nota búnaðinn rétt en umframt allt að læra að þekkja hætturnar og átta sig á takmörkum öryggisbúnaðar . Áfram var haldið á brattann . Járnin voru sett undir þegar við vorum uþb hálfnuð upp síðustu brekkuna . Færið var mög hagstætt ; gott grip í stömum snjónum og grjót stóð upp úr þannig að ekki var vandamál að feta sig upp . Á toppnum stóð glaður hópurinn með útsýni yfir Hvalfjörð , Akrafjall , Akranes , Kjósina og nágrenni .